母氏安康郡太君生日三十韻
作者：鄒浩
朝代：宋

paragraphs: 朱明初啟節，分卦屬純乾。
善積名門久，祥開淑質賢。
柔儀應月呂，和氣集薫絃。
奕世儒風藹，持家禮法傳。
乘龍來配德，采藻助承先。
姑耄勤朝乳，功餘繹舊編。
卜鄰嚴子教，截髮盛賓筵。
萱草欣多豫，鳲鳩詠不偏。
鄉閭師肅穆，坤道信完全。
自輟齊眉奉，尤於內典専。
三車窺至喻，一笑悟真筌。
榮辱忘區别，優游任衆緣。
居常遵坦路，方寸湛澄淵。
浩也端愚陋，身兮數仆顛。
范滂蒙訓敕，夢得念慈憐。
放逐清湘外，覉縻蒼桂邊。
遙知今日燕，想見瑞爐煙。
弟姪紛爲壽，親朋儼造前。
焚香控南斗，極目望東阡。
鸞鶴翔仙嶺，龜魚動樂川。
安康符郡號，昌熾賦詩篇。
計已聞消息，惟新獲洗湔。
賜環叨霈澤，衣綵即歸田。
省定深如志，生成實荷天。
豈徒寛慮耳，必是倍歡然。
雖阻隨行拜，猶勝避瘴眠。
鵬摶九萬里，椿大八千年。
就養逾曾晳，承顔繼閔騫。
尚存誠意在，終冀夙心圓。
永結老人好，星光盈紫躔。